b'\n_START_ARTICLE_\nAuguste Renoir\n_START_SECTION_\nVarhainen el\xc3\xa4m\xc3\xa4 ja taideopinnot\n_START_PARAGRAPH_\nPierre-Auguste Renoir syntyi 25. helmikuuta 1841 Limogesissa, Ranskan keskiosissa. H\xc3\xa4nen is\xc3\xa4ns\xc3\xa4 L\xc3\xa9onard oli r\xc3\xa4\xc3\xa4t\xc3\xa4li ja \xc3\xa4itins\xc3\xa4 Marguerite ompelija. Auguste oli seitsenlapsisen perheen toiseksi nuorin; kaksi lapsista kuoli jo pienin\xc3\xa4. Renoirit muuttivat vuonna 1844 Pariisiin. Siell\xc3\xa4 Auguste p\xc3\xa4\xc3\xa4si kirkkokuoroon, ja h\xc3\xa4nelle suositeltiin musiikkiuraa. H\xc3\xa4n oli my\xc3\xb6s lahjakas piirt\xc3\xa4j\xc3\xa4, ja kolmetoistavuotiaana h\xc3\xa4n pestautui posliinimaalarin oppipojaksi ja alkoi k\xc3\xa4yd\xc3\xa4 iltaisin piirustustunneilla. Vuoden 1858 j\xc3\xa4lkeen Auguste alkoi maalata viuhkoja ja sermej\xc3\xa4. Vuonna 1860 sai viranomaisilta luvan j\xc3\xa4ljent\xc3\xa4\xc3\xa4 Louvren taideteoksia. Vuonna 1861 Renoir p\xc3\xa4\xc3\xa4si maineikkaan Charles Gleyren oppilaaksi ja kev\xc3\xa4\xc3\xa4ll\xc3\xa4 1862 Ranskan valtion taidekorkeakouluun. Gleyren ateljeessa Renoir tutustui Claude Monet\xe2\x80\x99hen, Alfred Sisleyyn ja Fr\xc3\xa9d\xc3\xa9ric Bazilleen, joista tuli h\xc3\xa4nen laillaan merkitt\xc3\xa4vi\xc3\xa4 impressionisteja.\n_START_SECTION_\nTaiteilijanura\n_START_PARAGRAPH_\nRenoir alkoi saada menestyst\xc3\xa4 taiteilijana vuonna 1864, kun yksi h\xc3\xa4nen maalauksensa hyv\xc3\xa4ksyttiin Ranskan valtion j\xc3\xa4rjest\xc3\xa4m\xc3\xa4\xc3\xa4n Pariisin salongin n\xc3\xa4yttelyyn. Seuraavana vuonna Renoirilta kelpuutettiin mukaan kaksi maalausta, ja h\xc3\xa4n alkoi saada muotokuvatilauksia. Renoir ei maalannut vuosina 1871\xe2\x80\x931872 Ranskan ja Preussin v\xc3\xa4lisen sodan vuoksi, mutta sen j\xc3\xa4lkeen h\xc3\xa4n j\xc3\xa4rjesti yst\xc3\xa4viens\xc3\xa4 kanssa taiden\xc3\xa4yttelyn, jonka yhteydess\xc3\xa4 er\xc3\xa4\xc3\xa4n kriitikon k\xc3\xa4ytt\xc3\xa4m\xc3\xa4 termi \xe2\x80\x9dimpressionismi\xe2\x80\x9d nousi ensi kertaa esiin. Vaikka n\xc3\xa4yttely ei saavuttanutkaan arvostelijoiden suosiota, Renoirin teos Aitio sai kiitosta._NEWLINE_Pienest\xc3\xa4 menestyksest\xc3\xa4\xc3\xa4n huolimatta Renoir oli yh\xc3\xa4 k\xc3\xb6yh\xc3\xa4 ja maalasi elantonsa saamiseksi muotokuvia. H\xc3\xa4nen t\xc3\xa4rkeimpi\xc3\xa4 asiakkaitaan tuolloin olivat varakas virkamies Victor Chocquet ja taidekauppias Paul Durand-Ruel, jonka tekemien ostosten ansiosta Renoir sai vihdoin 40-vuotiaana vapautua taloudellisista huolistaan._NEWLINE_Taiteellisen kriisin keskell\xc3\xa4 ollut Renoir l\xc3\xa4hti talvella 1881\xe2\x80\x931882 Italiaan. Siell\xc3\xa4 h\xc3\xa4n tutustui antiikin ja renessanssin taiteeseen, mik\xc3\xa4 toi h\xc3\xa4nen maalauksiinsa uuden entist\xc3\xa4 lujemman ja kaavamaisemman muotokielen. 1880-luvun lopulla Renoir kehitti uudenlaisen notkean maalaustavan, jossa impressionismi ja klassinen taide yhdistyiv\xc3\xa4t._NEWLINE_Renoir oli saavuttanut 1900-luvun alkuun menness\xc3\xa4 aseman yhten\xc3\xa4 Ranskan johtavista taidemaalareista. Vuonna 1900 valtio palkitsi h\xc3\xa4net kunnialegioonan ristin arvolla ja my\xc3\xb6hemmin ritarikunnan kunniamerkill\xc3\xa4.\n_START_SECTION_\nYksityisel\xc3\xa4m\xc3\xa4 ja viimeiset vuodet\n_START_PARAGRAPH_\nRenoir meni vuonna 1890 naimisiin Aline Charigotin kanssa. He saivat kolme poikaa, joista keskimm\xc3\xa4inen oli maailmankuulu elokuvaohjaaja Jean Renoir (1894\xe2\x88\x921979)._NEWLINE_Renoirin terveys reistaili koko h\xc3\xa4nen aikuisik\xc3\xa4ns\xc3\xa4, ja 1890-luvulta alkaen h\xc3\xa4nt\xc3\xa4 vaivasi ankara reumatismi. Renoir asui ja ty\xc3\xb6skenteli edelleen Pariisissa ja vietti kes\xc3\xa4t yleens\xc3\xa4 vaimonsa kotikyl\xc3\xa4ss\xc3\xa4 Essoyesissa. Vuodesta 1903 alkaen h\xc3\xa4n vietti kes\xc3\xa4ns\xc3\xa4 terveyssyist\xc3\xa4 Etel\xc3\xa4-Ranskassa ja muutti Nizzaan 1907. H\xc3\xa4n joutui halvauksen vuoksi py\xc3\xb6r\xc3\xa4tuoliin 1912, mutta jatkoi maalaamista siit\xc3\xa4 ja reumatismistaan huolimatta. H\xc3\xa4n kuoli 3. joulukuuta 1919 Cagnes-sur-Merissa keuhkoveritulppaan.\n_START_SECTION_\nTuotanto\n_START_PARAGRAPH_\nRenoirin taiteilijanura kesti l\xc3\xa4hes kuusi vuosikymment\xc3\xa4. H\xc3\xa4n teki noin kuusituhatta maalausta, ja uransa loppupuolella h\xc3\xa4nt\xc3\xa4 jopa syytettiin ylituotannosta. Renoir oli kiinnostunut miellytt\xc3\xa4vist\xc3\xa4 aiheista, eik\xc3\xa4 h\xc3\xa4n kuvannut sankarillisia tai traagisia teemoja. Sen sijaan h\xc3\xa4n kuvasi ihmisi\xc3\xa4 sy\xc3\xb6m\xc3\xa4ss\xc3\xa4, juomassa, tanssimassa ja huvittelemassa sek\xc3\xa4 kauniita maisemia, kukkia ja lapsia. Naiset h\xc3\xa4nen maalauksissaan olivat nuoria, rehevi\xc3\xa4 ja kauniita. Renoir itse sanoi: \xe2\x80\x9dMielest\xc3\xa4ni kuvan pit\xc3\xa4\xc3\xa4 olla miellytt\xc3\xa4v\xc3\xa4, iloinen ja siev\xc3\xa4\xe2\x80\x9d ja \xe2\x80\x9dEl\xc3\xa4m\xc3\xa4ss\xc3\xa4 on niin paljon ik\xc3\xa4vi\xc3\xa4 asioita, ettei niit\xc3\xa4 tarvitse luoda yht\xc3\xa4\xc3\xa4n lis\xc3\xa4\xc3\xa4\xe2\x80\x9d._NEWLINE_Renoirin aiheenvalinta ja maalaustyyli muuttuivat h\xc3\xa4nen Italian-matkansa 1881\xe2\x80\x931882 j\xc3\xa4lkeen. Impressionistiset katkonaiset siveltimenvedot ja ep\xc3\xa4selv\xc3\xa4t muodot vaihtuivat lujempiin \xc3\xa4\xc3\xa4riviivoihin ja hillitympiin v\xc3\xa4reihin. Renoir kuitenkin palasi pehme\xc3\xa4mp\xc3\xa4\xc3\xa4n ja notkeampaan muotokieleen 1880-luvun lopulla, joskin se oli impressionismia mahtipontisempaa, pelkistetymp\xc3\xa4\xc3\xa4 ja v\xc3\xa4ritykselt\xc3\xa4\xc3\xa4n l\xc3\xa4mpim\xc3\xa4mp\xc3\xa4\xc3\xa4. H\xc3\xa4nen my\xc3\xb6h\xc3\xa4istuotantonsa v\xc3\xa4riskaala on korostetun punas\xc3\xa4vyinen ja henkil\xc3\xb6hahmojen muodot liioitellun py\xc3\xb6reit\xc3\xa4._NEWLINE_Renoir tunnetaan alastomien naisvartalojen ihailustaan, ja h\xc3\xa4n on aihepiirin maineikkaimpia taiteilijoita. H\xc3\xa4n alkoi maalata alastonfiguureja palattuaan Italiasta 1880-luvulla. Piirroksiaan Renoir ei pit\xc3\xa4nyt arvokkaina ja heitti ne yleens\xc3\xa4 pois. Painokuvia h\xc3\xa4n alkoi tehd\xc3\xa4 1890-luvulla, ja h\xc3\xa4n tuotti noin 50 teosta. Ensimm\xc3\xa4iset veistoksensa Renoir teki 66-vuotiaana vuonna 1907. Omin k\xc3\xa4sin h\xc3\xa4n teki vain kaksi veistosta, kummatkin poikansa Cocon muotokuvia. Sen j\xc3\xa4lkeen h\xc3\xa4n teki veistoksensa yhteisty\xc3\xb6ss\xc3\xa4 espanjalaisen Richard Guinon kanssa._NEWLINE_Renoir oli ateljeessaan poikkeuksellisen siisti ja t\xc3\xa4sm\xc3\xa4llinen.\n_START_SECTION_\nRenoir muussa kulttuurissa\n_START_PARAGRAPH_\nRenoirin el\xc3\xa4m\xc3\xa4n viimeisi\xc3\xa4 vuosia ja kiihke\xc3\xa4\xc3\xa4 luomiskautta kuvaa ranskalaisen Gilles Bourdosin ohjaama elokuva Renoir (2012).'